SL Uradni list Evropske unije C 123/11

Obvestilo o začetku pregleda glede izteka izravnalnih ukrepov na uvoz nekaterih antibiotikov širokega spektra s poreklom iz Indije

2010/C 123/06

Po objavi obvestila o bližnjem izteku (1) veljavnosti protisubvencijskih ukrepov, ki se uporabljajo za uvoz nekaterih antibiotikov širokega spektra s poreklom iz Indije (v nadaljnjem besedilu: zadevna država), je Komisija v skladu s členom 18 Uredbe Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (2) (v nadaljnjem besedilu: osnovna uredba) prejela zahtevek za pregled.

1. Zahtevek za pregled

Zahtevek je bil vložen 12. februarja 2010. Vložnika sta dva proizvajalca Unije: DSM in Sandoz, ki predstavljata večinski delež, v tem primeru več kot 50 %, celotne proizvodnje Unije nekaterih antibiotikov širokega spektra.

2. Izdelek

Izdelek, ki se pregleduje, zajema amoksicilin trihidrat, ampicilin trihidrat in cefaleksin, ki niso predloženi v odmerjenih dozah ali oblikah ali pakirani za prodajo na drobno, s poreklom iz Indije (v nadaljnjem besedilu: zadevni izdelek), trenutno uvrščeni pod oznaki KN ex 2941 10 00 in ex 2941 90 00.

3. Obstoječi ukrepi

Trenutno veljavni ukrepi so dokončne izravnalne dajatve na uvoz nekaterih antibiotikov širokega spektra s poreklom iz Indije, uvedene z Uredbo Sveta (ES) št. 713/2005 (3), kakor je bila nazadnje spremenjena z Uredbo Sveta (ES) št. 1176/2008 (4).

4. Razlogi za pregled

Vložnika sta predložila dokaze, da bi iztek ukrepov verjetno povzročil nadaljevanje ali ponovitev subvencioniranja in škode industriji Unije.

Domneva se, da so izvozniki/proizvajalci zadevnega izdelka prejemali in da bodo tudi v prihodnje prejemali številne subvencije od indijske vlade. Te domnevne subvencije so: Advance Authorisation Scheme (shema vnaprejšnjih odobritev), Duty Entitlement Passbook Scheme (shema za preložitev plačila uvoznih dajatev), Export Promotion Capital Goods Scheme (shema za podporo izvozu investicijskega blaga), Focus Market Scheme (shema ciljnega trga), Export Credit Scheme (shema izvoznih kreditov), Income Tax Incentive for Research and Development (spodbuda za davek na dohodek za raziskave in razvoj), ugodnosti industriji iz posebnih ekonomskih con ter izvozno usmerjenim obratom, Punjab Industrial Incentive Scheme (shema industrijskih spodbud države Punjab) in Gujarat Industrial Incentive Scheme (shema industrijskih spodbud države Gujarat).

Ocenjuje se, da je skupna višina subvencij znatna.

Trdi se, da so zgoraj navedene sheme subvencije, ker vključujejo finančni prispevek indijske vlade ali drugih regionalnih vlad ter dodeljujejo ugodnosti prejemnikom, tj. izvoznikom/proizvajalcem nekaterih antibiotikov širokega spektra. Trdi se, da so sheme pogojene z izvažanjem in/ali omejene na specifične sektorje in/ali regije in da so zato specifične ter se proti njim lahko uvedejo izravnalni ukrepi.

Poleg tega naj bi bil razlog za trenutno zmanjšanje škode predvsem v uporabi ukrepov in da bi v primeru njihove odprave vsak pojav znatnega uvoza po subvencioniranih cenah iz zadevne države verjetno ponovno povzročil škodo industriji Unije. V zvezi s tem vložnika trdita, da bi se v primeru izteka ukrepov trenutna raven uvoza zadevnega izdelka verjetno povišala zaradi izvoznega potenciala proizvajalcev izvoznikov.

5. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki opravičujejo začetek pregleda zaradi izteka ukrepov, zato začenja pregled v skladu s členom 18 osnovne uredbe.

5.1 Postopek za ugotavljanje verjetnosti subvencioniranja in škode

S preiskavo bo ugotovljeno, ali je verjetno, da bi iztek ukrepov povzročil nadaljevanje ali ponovitev subvencioniranja in škode, ali ne.

(a) Vzorčenje

Glede na pričakovano veliko število strani, vključenih v ta postopek, se lahko Komisija v skladu s členom 27 osnovne uredbe odloči za vzorčenje.

(i) Vzorčenje za izvoznike/proizvajalce

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, naj se vsi izvozniki/proizvajalci ali njihovi predstavniki javijo Komisiji in predložijo naslednje informacije o svoji družbi oziroma družbah v roku iz točke 6(b)(i) in v obliki iz točke 7:

— ime, naslov, elektronski naslov, številko telefona in telefaksa ter ime kontaktne osebe,

— prihodke od prodaje v lokalni valuti in količino v kg zadevnega izdelka, prodanega za izvoz v Unijo in za izvoz v druge države (ločeno) v obdobju od 1. aprila 2009 do 31. marca 2010,

— prihodke od prodaje v lokalni valuti in obseg prodaje v kg zadevnega izdelka na notranjem trgu v obdobju od 1. aprila 2009 do 31. marca 2010,

— natančen opis dejavnosti družbe v zvezi s proizvodnjo zadevnega izdelka in obseg zadevnega izdelka v kg, proizvodno zmogljivost in vlaganja v proizvodno zmogljivost v obdobju od 1. aprila 2009 do 31. marca 2010,

— imena in natančen opis dejavnosti vseh povezanih družb (5), vključenih v proizvodnjo in/ali prodajo (izvoz in/ali notranji trg) zadevnega izdelka,

— kakršne koli druge pomembne informacije, ki bi Komisiji lahko pomagale pri izbiri vzorca,

— navedbo o tem, ali družba ali družbe soglašajo s svojo vključitvijo v vzorec, in sicer tako, da izpolnijo vprašalnik in da se strinjajo s preverjanjem navedenih podatkov na mestu samem,

— navedbo o tem, ali je družba priznana kot izvozno usmerjeni obrat,

— navedbo o tem, ali ima družba sedež v izvozno predelovalni coni.

Da bi Komisija pridobila informacije, za katere meni, da so potrebne za izbiro vzorca izvoznikov/proizvajalcev, bo kontaktirala tudi organe države izvoznice in vsa znana združenja izvoznikov/proizvajalcev.

(ii) Končna izbira vzorca

Vse zainteresirane strani, ki želijo predložiti kakršne koli pomembne informacije glede izbire vzorcev, morajo to storiti v roku iz točke 6(b)(ii).

Komisija namerava opraviti končno izbiro vzorca po posvetovanju z zadevnimi stranmi, ki so izrazile pripravljenost za vključitev v vzorec.

Družbe, vključene v vzorce, morajo izpolniti vprašalnik v roku iz točke 6(b)(iii) in sodelovati v preiskavi.

Če sodelovanje ni zadostno, lahko ugotovitve Komisije v skladu s členom 27(4) in členom 28 osnovne uredbe temeljijo na razpoložljivih dejstvih. Ugotovitev, ki temelji na razpoložljivih dejstvih, je lahko za zadevno stran manj ugodna, kakor je to pojasnjeno v točki 8.

(b) Vprašalniki

Da bi Komisija pridobila informacije, za katere meni, da so potrebne za preiskavo, bo poslala vprašalnike industriji Unije in vsem znanim združenjem proizvajalcev v Uniji, vzorčenim izvoznikom/proizvajalcem v Indiji, vsem znanim združenjem izvoznikov/proizvajalcev v Indiji, znanim uvoznikom, vsem znanim združenjem uvoznikov ter organom zadevne države izvoznice.

(c) Zbiranje informacij in zaslišanja

Vse zainteresirane strani so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku iz točke 6(a)(ii).

Poleg tega lahko Komisija zasliši zainteresirane strani, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku iz točke 6(a)(iii).

5.2 Postopek za presojo interesa Unije

V skladu s členom 31 osnovne uredbe in kadar se trditve o nadaljnjem ali ponovnem pojavu subvencioniranja in škode izkažejo za utemeljene, bo sprejeta odločitev glede tega, ali bi bila ohranitev protisubvencijskih ukrepov v nasprotju z interesom Unije. V ta namen lahko Komisija pošlje vprašalnike znani industriji Unije, uvoznikom, njihovim predstavniškim združenjem, predstavniškim uporabnikom in predstavniškim organizacijam potrošnikov. Te strani in tudi tiste, ki Komisiji niso znane, se, če dokažejo, da obstaja objektivna povezava med njihovo dejavnostjo in zadevnim izdelkom, lahko javijo Komisiji in ji predložijo informacije v splošnih rokih iz točke 6(a)(ii). Strani, ki so delovale skladno s prejšnjim stavkom, lahko zaprosijo za zaslišanje, pri čemer navedejo razloge, zakaj naj bi bile zaslišane, v roku iz točke 6(a)(iii). Opozoriti je treba, da se bodo informacije, predložene v skladu s členom 31 osnovne uredbe upoštevale samo, če bodo podprte z dejanskimi dokazi, veljavnimi v času predložitve.

6. Roki

(a) Splošni roki

(i) Rok, v katerem lahko strani zahtevajo vprašalnik

Vse zainteresirane strani, ki niso sodelovale v preiskavi, ki je privedla do ukrepov, ki so predmet tega pregleda, morajo zahtevati vprašalnik čim prej, vsekakor pa najpozneje v 15 dneh po objavi tega obvestila v Uradnem listu Evropske unije.

(ii) Rok, v katerem se strani lahko javijo, predložijo izpolnjene vprašalnike in kakršne koli druge informacije

Če zainteresirane strani želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh po objavi tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stran javi v navedenem roku.

Družbe, izbrane za vzorec, morajo izpolnjene vprašalnike predložiti v rokih iz točke 6(b)(iii).

(iii) Zaslišanja

Vse zainteresirane strani lahko pri Komisiji zaprosijo tudi za zaslišanje v istem 40-dnevnem roku.

(b) Posebni rok v zvezi z vzorčenjem

(i) Podatki, določeni v točki 5.1(a)(i) morajo prispeti na naslov Komisije v 15 dneh po objavi tega obvestila v Uradnem listu Evropske unije, glede na to, da se namerava Komisija o končni izbiri posvetovati z zadevnimi stranmi, ki so izrazile pripravljenost za vključitev v vzorec v 21 dneh po objavi tega obvestila v Uradnem listu Evropske unije.

(ii) Vse druge informacije, potrebne za izbiro vzorca, morajo v skladu s točko 5.1(a)(ii) prispeti na naslov Komisije v 21 dneh po objavi tega obvestila v Uradnem listu Evropske unije.

(iii) Izpolnjeni vprašalniki vzorčenih strani morajo prispeti na naslov Komisije v 37 dneh od dneva prejema obvestila o njihovi vključitvi v vzorec.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strani morajo biti predloženi v pisni obliki (ne v elektronski obliki, razen če je drugače določeno) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane strani. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane strani predložijo na zaupni osnovi, se opremijo z oznako „Interno“ (6) ter se jim v skladu s členom 29(2) osnovne uredbe priloži nezaupna različica, ki je opremljena z oznako „V pregled zainteresiranim stranem“.

Naslov Komisije za korespondenco:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Faks +32 22956505

8. Nesodelovanje

V primerih, ko katera koli zainteresirana stran zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 28 osnovne uredbe na podlagi razpoložljivih dejstev sprejmejo pozitivne ali negativne ugotovitve.

Če se ugotovi, da je katera koli zainteresirana stran predložila napačne ali zavajajoče informacije, se te ne upoštevajo, v skladu s členom 28 osnovne uredbe pa se lahko uporabijo razpoložljiva dejstva. Če zainteresirana stran ne sodeluje ali pa sodeluje le delno in se zato uporabijo razpoložljiva dejstva, je lahko izid za to stran manj ugoden, kot bi bil, če bi sodelovala.

9. Časovni okvir preiskave

Preiskava se v skladu s členom 22(1) osnovne uredbe zaključi v 15 mesecih po objavi tega obvestila v Uradnem listu Evropske unije.

10. Možnost zahteve pregleda v skladu s členom 19 osnovne uredbe

Ker se je ta pregled zaradi izteka ukrepa začel v skladu z določbami člena 18 osnovne uredbe, njegove ugotovitve ne bodo povzročile spremembe ravni obstoječih ukrepov, ampak njihovo ukinitev ali ohranitev v skladu s členom 22(3) osnovne uredbe.

Če katera koli stran v postopku meni, da je potreben pregled ravni ukrepov, da se omogoči sprememba (znižanje ali zvišanje) ravni ukrepov, lahko zahteva pregled v skladu s členom 19 osnovne uredbe.

Strani, ki želijo zahtevati takšen pregled, ki bi se izvedel neodvisno od pregleda zaradi izteka ukrepa iz tega obvestila, lahko kontaktirajo Komisijo na zgoraj navedenem naslovu.

11. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (7).

12. Pooblaščenec za zaslišanje

Opozoriti je treba tudi, da lahko zainteresirane strani, ki menijo, da imajo težave pri uveljavljanju pravic do obrambe, zahtevajo posredovanje pooblaščenca za zaslišanje GD za trgovino. Pooblaščenec deluje kot posrednik med zainteresiranimi stranmi in službami Komisije, tako da po potrebi posreduje pri proceduralnih zadevah, ki vplivajo na zaščito njihovih interesov v določenem postopku, zlasti glede zadev v zvezi z dostopom do dokumentacije, zaupnostjo podatkov, podaljšanjem rokov in predložitvijo pisnih in/ali ustnih stališč. Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino (http://ec.europa.eu/trade).

(1) UL C 21, 28.1.2010, str. 40.

(2) UL L 188, 18.7.2009, str. 93.

(3) UL L 121, 13.5.2005, str. 1.

(4) UL L 319, 29.11.2008, str. 1.

(5) Za navodila o opredelitvi pojma „povezane družbe“ glej člen 143 Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti (UL L 253, 11.10.1993, str. 1).

(6) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 29 osnovne uredbe in členom 12 Sporazuma STO o subvencijah in izravnalnih ukrepih.

(7) UL L 8, 12.1.2001, str. 1.